בית הלוי ח"ד אבן העזר סימן קסו. בדין דקידושין י"ב ע"ב שלא לדור בבית חמוה - שאין נזהרין כ"כ בדורות הללו 

קידושין י"ב ע"ב, דרב מנגיד ועל חתנא דדייר בי חמוה, עיין רש"י פי' ע"פ גמ' פסחים קי"ג דשמא יכשל בחמותו, ועיין בתוס' וראשונים מ"ט בזה"ז אין נזהרין בזה, והתוס' כתבו דעכשיו דרין מחסרון דירה, וברא"ש דאין הלכה כלישנא קמא דנהרדעא, ובמאירי כ' בשם גדולי הדורות שלא נאמרה אלא בדורות הראשונים אבל בזמנים הללו שבנות ישראל גדורות ביותר אין חוששין לכך, אלא שאם אירע שם רנון ודבת עם חוזרין לראשנות, ולפ"ז גם אם נפסק בשאר כלישנא קמא דנהרדעא בהך דחמותו אזלינן לקולא. 

ובתוס' ר"י הזקן בקידושין שם, חתנא אית דמפרשי חתן שקדש ארוסתו ודר בבית חמיו משום פריצותא, ושוב כ' בשם הרמב"ם פכ"א מאיס"ב וכן על האיש שידור בבית חמיו שזו עזות פנים ע"כ, נראה שפירש חתנא אפילו נשאת, ור"ש (רש"י) פי' שמא יכשל בחמותו שסתם חמות אוהבת חתנה ע"כ, ולזה הפי' קשה אמאי אמר בי חמוה הי' לנו לומר בי חמותו דלדידי' אם אין חמות מותר ע"כ בתוס' ר"י הזקן. 

מבואר דאיכא מחלוקת גדולה בין הראשונים בפי' דבר זה, וג' דרכים לפנינו, לדעת בעל תוס' ר"י הזקן הפריצותא היינו בארוס לאחר שקדש קודם נשואין אם דר בבית חמוה והפריצות משום דמיחד עם ארוסתו וזה איסור גמור ע"פ אמרם ז"ל כתובות ז' ע"ב ואסר לנו את הארוסות ועש"ה בשטמ"ק בשם הראשונים אם איסור זה מה"ת או מדרבנן (ואין האיסור משום חמותו כפרש"י). 

הפי' השני דעת הרמב"ם דהפריצות ג"כ אינו משום חמותו אלא ע"ד הנ"ל אלא דלפי' הראשון איירי דוקא באירוסין ולפי' השני גם כשנשאו כבר והם בבית חמיהם אפילו מת החמות, דעצם הדירה של חתן בבית חמיו יש בו פריצותא דומיא דאל יכנס עמו לבית המרחץ שכ' שם הרמב"ם. 

והפי' השלישי דעת רש"י דהאיסור משום חמותו, ובי חמוה לאו דוקא, דהא אם מת חמותו או דאינה גרה שם מותר, כמבואר בתוס' ר"י הזקן. 

ולפ"ז יצא לנו עוד טעם על שאין נזהרין בזה"ז לענין חמותו, דסומכין על שיטת הרמב"ם והראב"ד לפי הבנת תוס' ר"י הזקן, דפריצותא מטעם אחר, ובהאי פריצותא לדור בבית חמיו סומכין על הראב"ד דאם ייחד לו בית למשכב מותר.
